
Text rozhodnutia
Súd: Krajský súd Bratislava Spisová značka: 3Co/669/2013 Identifikačné číslo súdneho spisu: 1110231326 Dátum vydania rozhodnutia: 26. 01. 2015 Meno a priezvisko sudcu, VSÚ: JUDr. Roman Bolebruch ECLI: ECLI:SK:KSBA:2015:1110231326.2 Uznesenie Krajský súd v Bratislave v právnej veci navrhovateľa: Lawyer Partners a.s., Prievozská 37, Bratislava, zastúpeného Fridrich Paľko, s.r.o., Grösslingova 4, Bratislava, proti odporcovi: F. republika, za ktorú koná U. spravodlivosti F. republiky, K. nám. XX, V., o zaplatenie náhrady škody a nemajetkovej ujmy, na odvolanie navrhovateľa proti uzneseniu Okresného súdu Bratislava I č.k. 14C/124/2010-165, zo dňa 3.12.2012, takto r o z h o d o l : Odvolací súd odvolanie o d m i e t a . o d ô v o d n e n i e : Súd prvého stupňa napadnutým uznesením uložil navrhovateľovi povinnosť zložiť preddavok na trovy konania 682.970 eur. V odôvodnení uviedol, že navrhovateľ sa v konaní domáha zaplatenia náhrady škody a nemajetkovej ujmy v celkovej sume 13.659.400,12 eura. Odporca navrhol zloženie preddavku na trovy konania v zmysle § 141a O.s.p. Nakoľko navrhovateľ, ktorý si v konaní uplatňuje právo na zaplatenie sumy vo výške presahujúcej 400 - násobok životného minima, nepreukázal existenciu majetkových pomerov odôvodňujúcich oslobodenie od súdnych poplatkov, súd prvého stupňa mu v zmysle § 141a ods. 1, 2, 3 O.s.p. uložil povinnosť zložiť preddavok na trovy konania 682.970 eur (5 % z uplatnenej sumy). Proti uzneseniu podal navrhovateľ odvolanie a žiadal napadnuté uznesenie zrušiť. Krajský súd v Bratislave uznesením č.k. 3Co/65/2013-189, zo dňa 31.1.2013, napadnuté uznesenie súd prvého stupňa zrušil a vec vrátil na ďalšie konanie. Najvyšší súd Slovenskej republiky uznesením sp. zn. 6 Cdo 199/2013, zo dňa 11.9.2013, uznesenie Krajského súdu v Bratislave sp. zn. 3Co/65/2013, zo dňa 31.1.2013, zrušil a vec vrátil na ďalšie konanie. V odôvodnení uviedol, že novelou Občianskeho súdneho poriadku vykonanou zákonom č. 388/2011 Z.z. bol do tohto kódexu vložený § 141a upravujúci podmienky, za ktorých súd na návrh odporcu uloží navrhovateľovi povinnosť zložiť preddavok na trovy konania. Zároveň bolo do § 202 ods. 3 vložené nové písmeno q), podľa ktorého odvolanie nie je prípustné proti uzneseniu, ktorým sa rozhodlo o povinnosti zložiť preddavok na trovy konania podľa § 141a. Vzhľadom na jednoznačné znenie ustanovenia § 202 ods. 3 písm. q) O.s.p. odvolanie proti uzneseniu súdu prvého stupňa o uložení povinnosti zložiť preddavok na trovy konania nebolo prípustné. Odvolací súd ho mal preto podľa § 218 ods. 1 písm. c) O.s.p. odmietnuť ako neprípustné. Pokiaľ napriek neprípustnosti odvolania uznesenie súdu prvého stupňa preskúmal a zrušil ho, porušil týmto postupom právo odporcu na spravodlivé súdne konanie. Podľa § 202 ods. 3 písm. q) O.s.p. odvolanie nie je prípustné proti uzneseniu, ktorým sa rozhodlo o povinnosti zložiť preddavok na trovy konania podľa § 141a. Podľa § 218 ods. 1 písm. c) O.s.p. odvolací súd odmietne odvolanie, ktoré smeruje proti rozhodnutiu, proti ktorému nie je odvolanie prípustné. Nakoľko proti napadnutému uzneseniu, ktorým súd prvého stupňa rozhodol o povinnosti navrhovateľa zložiť preddavok na trovy konania podľa § 141a O.s.p., odvolanie nie je prípustné (§ 202 ods. 3 písm. q) O.s.p.), odvolací súd odvolanie navrhovateľa podľa § 218 ods. 1 písm. c) O.s.p. odmietol. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti tomuto uzneseniu odvolanie nie je prípustné.

